Liikeaikalain kumoamisesta on nyt tehty hallituksen esitys.

- Hallitus esittää 22.10.2015, että vähittäiskaupan sekä parturi- ja kampaamoliikkeen aukioloajoista annettu laki kumotaan. Tämän seurauksena näiden aukioloajat vapautuvat. Muutos on tarkoitettu tulemaan voimaan mahdollisimman pian, työ- ja elinkeinoministeriö kertoo tiedotteessaan.

Ministeriön neuvotteleva virkamies Sari Alho kertoo Uudelle Suomelle, että esitys menee seuraavaksi eduskunnan talousvaliokuntaan ja sieltä eduskunnan äänestykseen.

- Ajatuksena on ollut, että laki tulisi voimaan ensi vuoden alusta. En usko, että se ehtii ennen sitä, mutta jos ehtii, niin sitten aiemmin, Alho sanoo.

Liikeaikalain kumoamista on ajanut kokoomus, jonka kansanedustaja Outi Mäkelä teki asiasta aiemmin lakialoitteen. Mäkelä riemuitsi asiasta elokuun lopulla, kun hallituksen esitys lähti lausuntokierrokselle.

- Esityksen tavoitteena on että elinkeinonharjoittaja voi aiempaa vapaammin itse päättää, milloin hän pitää liikkeensä auki. Uudistus olisi siten esimerkki sellaisesta mahdollistavasta sääntelystä, joka ei perustu lainsäätäjän käskyihin ja kieltoihin vaan elinkeinoelämää ja yrittäjyyttä edistävään joustavaan toimintatapaa, työ- ja elinkeinoministeriö tiedottaa.

Poikkeuksen aukiolovapauteen tekisi kauppakeskuksessa tai vastaavassa myymäläkeskittymässä toimivan pienyrittäjän oikeus pitää liikkeensä suljettuna yhtenä päivänä viikossa. Tätä koskeva säännös siirretään sopimattomasta menettelystä elinkeinotoiminnassa annettuun lakiin, hallitus esittää.

Uusi Suomi kysyi lukijoiltaan kesäkuussa, pitäisikö liikeaikalaki kumota. Yli 6000 nettikyselyyn vastanneesta 90 prosenttia vastasi "kyllä".